ከማኑፋክቸሪንግ ዘርፍ ከ135 ሚሊዮን ዶላር በላይ ገቢ ተገኘ
 በተያዘው የበጀት ዓመት የመጀመሪያ አራት ወራት ውስጥ ወደ ውጭ ከተላኩ ከማኑፋክቸሪንግ ውጤቶች ከ135 ሚሊዮን ዶላር በላይ ገቢ መገኘቱን የኢንዱስትሪ ሚኒስቴር አስታወቀ።በሚኒስቴሩ የኮርፖሬት ኮሚኒኬሽን ዳይሬክቶሬት ዳይሬክተር አቶ መላኩ ታዬ ለዋልታ እንደገለጹት ከማኑፋክቸሪንግ ዘርፍ የወጪ ንግድ 146 ነጥብ 74 ሚሊዮን ዶላር ለማግኘት ታቅዶ 135 ነጥብ 61 ሚሊዮን ዶላር ገቢ ተገኝቷል።ከተገኘው ገቢ ውስጥ ጨርቃ ጨርቅ 30 ነጥብ 56  በመቶ ፤ ቆዳና የቆዳ ውጤቶች 32  ነጥብ 97 በመቶ ፤ ሥጋና ወተት 18 ነጥብ 69 በመቶ፤  ምግብ ፤መጠጥና ፋርማሲዩካል 16ነጥብ 1 በመቶ  የገቢ ድርሻን እንደያዙ አቶ መላኩ ተናግረዋል ።እንደ አቶ መላኩ ገለጻ በአራት ወራት ውስጥ የተገኘው ገቢ ከባለፈው የበጀት ዓመት ተመሳሳይ ወቅት ጋር ሲነጻጸር የ26 ነጥብ 9 በመቶ ብልጫ አለው ። የማኑፋክቸሪንግ  ዘርፉ  የአገሪቱ ዋነኛ  የኢኮኖሚ አንቀሳቃሽ እንዲሆን ጥረቶች እየተደረጉ መሆኑን የገለጹት አቶ መላኩ ባለሃብቶች እሴት በሚጨምሩ ምርቶች ላይ እንዲሠማሩ መንግስት ድጋፍ እያደረገ መሆኑን ብለዋል ።እንደ አቶ መላኩ ገለጻ በማኑፋክቸሪንግ ዘርፍ  ለሚሠማሩ ባለሃብቶች ምቹ ሁኔታን ለመፍጠር በተደረገው ጥረት የተለያዩ የኢንዱስትሪ ዞንን የያቋቋመ ሲሆን ለአብነትም ቦሌ ለሚ የኢንዱስትሪ ዞንን ጠቅሰዋል፡፡ ቦሌ ለሚ የመጀመሪያ ምዕራፍ ግንባታን ከ 671 ሚሊዮን ብር  በላይ በሆነ ወጪ ማጠናቀቁን የጠቆሙት አቶ መላኩ በአምስት ወራት ውስጥ ሙሉ  ለሙሉ ሥራ ሲጀምር  ከ5 ሺ በላይ ለሚሆኑ  ዜጎች የሥራ ዕድል እንደሚፈጥር አያይዘው ገልጸዋል ። በግል ከሚለሙ የኢንዱስትሪ ዞኖች  የኢስተርን ኢንዱስትሪ ዞን ግንባታው ተጠናቆ የተሻለ እንቅስቃሴ እያደረገ  እንደሚገኝ የጠቀሱት አቶ መላኩ የተለያዩ ኩባንያዎች በኢንዱስትሪ ዞኑ ሥራ ለመጀመር የውል ስምምነት እየፈጸሙ ይገኛሉ ብለዋል ።ሚኒስትር መሥሪያ ቤቱ በዘንድሮ የበጀት ዓመት ከማኑፋክቸሪንግ ዘርፍ 1ነጥብ 3  ቢሊዮን ዶላር ገቢ  ለማግኘት  እቅዶ እየተንቀሳቀሰ እንደሆነ ዳይሬክተሩ መናገራቸውን ዋልታ ኢንፎርሜሽን ማዕከል ዘግቧል ። 